ดัชนีความเชื่อมั่นนักธุรกิจปรับตัวสูงขึ้น
ผลสำรวจความเชื่อมั่นลูกค้าสินเชื่อธนาคารกรุงไทย ไตรมาสที่ 4 ปี 2553 ปรับเพิ่มขึ้น หลังลดลงชั่วคราวในไตรมาสก่อนที่เกิดอุทกภัยร้ายแรง คาดขยายตัวต่อเนื่องในปีนี้
3 ก.พ. 2554

ผลสำรวจความเชื่อมั่นลูกค้าสินเชื่อธนาคารกรุงไทย ไตรมาสที่ 4 ปี 2553 ปรับเพิ่มขึ้น หลังลดลงชั่วคราวในไตรมาสก่อนที่เกิดอุทกภัยร้ายแรง คาดขยายตัวต่อเนื่องในปีนี้ 
นางพัชรศิริ เกียรติกำจาย รองกรรมการผู้จัดการ สายงานบริหารความเสี่ยง ธนาคารกรุงไทย เปิดเผยถึงผลการจัดทำดัชนีธุรกิจกรุงไทย หรือ Krung Thai Business Index (KTBI) ซึ่งเป็นดัชนีจากการสำรวจความเชื่อมั่นของนักธุรกิจทุกประเภทธุรกิจ ทุกขนาด ทั่วประเทศเกือบ 2,000 ราย ว่า ดัชนี KTBI ประจำไตรมาสที่ 4 ปี 2553 ที่สำรวจในช่วงเดือนธันวาคม 2553 ปรับตัวเพิ่มขึ้นจากระดับ 54.75 ในไตรมาสก่อน เป็น 55.69 โดยนักธุรกิจมีความเชื่อมั่นในด้านภาวะธุรกิจโดยรวม ด้านภาวะตลาด และด้านภาวการณ์ผลิต-การลงทุนเพิ่มขึ้น ส่วนความเชื่อมั่นด้านภาวะต้นทุน และด้านภาวะการเงิน ปรับลดลง เนื่องจากกังวลราคาวัตถุดิบ พลังงาน ค่าจ้างแรงงาน และอัตราดอกเบี้ย 
“แม้ว่าค่าดัชนีในปี 2553 จะมีความผันผวน โดยปรับลดลงในไตรมาสที่ 2 จากเหตุการณ์จลาจล และในไตรมาสที่ 3 จากการเกิดอุทกภัยทั่วประเทศ แต่ก็ฟื้นขึ้นทันทีในไตรมาสถัดมา และมีค่าดัชนีสูงกว่าระดับปกติ (50) ตลอดทั้ง 4 ไตรมาส สะท้อนถึงความแข็งแกร่งของพื้นฐานการดำเนินธุรกิจของประเทศ และมาตรการฟื้นฟูเศรษฐกิจของทางการ  ที่ทำให้นักธุรกิจเชื่อมั่นว่าภาวะธุรกิจยังคงขยายตัวได้อย่างต่อเนื่อง” 
นางพัชรศิริ เกียรติกำจาย เปิดเผยต่อไปว่า นอกจากนี้ความเชื่อมั่นของนักธุรกิจที่มีต่อภาวะธุรกิจในอีก 3 เดือนข้างหน้านั้น  ปรับสูงขึ้นจากระดับ 53.91 ในไตรมาสก่อน เป็น 56.31 สูงกว่าค่าความเชื่อมั่นที่มีต่อภาวะปัจจุบัน ซึ่งเป็นสัญญาณที่ดีสำหรับปีนี้ เนื่องจากมีปัจจัยเอื้ออำนวย ทั้งมาตรการกระตุ้นการใช้จ่ายภายในประเทศของรัฐบาล และรายได้เกษตรกรมีแนวโน้มสูงขึ้นตามราคาสินค้าเกษตร ซึ่งจะช่วยให้ประชาชนมีกำลังซื้อสูงขึ้น สนับสนุนให้ภาวะตลาดขยายตัวดีขึ้น